上運使陳兵部
作者：朱長文
朝代：宋

paragraphs: 屈指西州當世英，我公傑出久知名。
自從揚馬奇才後，又得岷峨靈氣清。
剛者近仁今始見，惠而能政古難并。
胸羅萬象縱橫有，目悅羣情黑白明。
已借牙籌安右輔，尚留金節壓東瀛。
片章馳上雲霄動，一檄飛前草木驚。
斷割劇繁如簡易，針砭瘦瘠使豐盈。
此時阜俗資良策，匪夕疇庸在老成。
竊愧衰姿毗太府，幸逢雅量庇寒生。
欲祈陰施增仙算，幾見蟠桃結子榮。